Bokke moet beter in Bloemfontein weesDie Springbokke sal met ’n beter vertoning in die tweede toets vorendag moet kom. Foto: GB Jordaan. Damian Willemse se suksesvolle strafskop in die doodsnikke van die wedstryd het gesorg dat die Springbokke vir Wallis met 32 – 29 op Loftus Versfeld geklop het. ’n Wen bly ’n wen, maar dit was hoegenaamd nie ’n goeie vertoning nie en die tuisspan het veral in die eerste helfte drooggemaak. Elton Jantjies was met tye die kluts kwyt, terwyl daar ook op die aanval gesukkel is. Rustyd het die Rooi Drake ’n onverwagse (maar verdiende) voorsprong van 18 – 3 geniet. Cheslin Kolbe is een van die spelers wat altyd 100% gee wanneer hy die Springbok-trui oor sy kop trek en sy drie in die tweede helfte het beslis tot die Suid-Afrikaners se uiteindelike oorwinning bygedra. Tog het hy nie doekies omgedraai toe hy oor die span se vertoning gepraat het nie. “Ons was nie goed genoeg in die eerste 20 minute van die wedstryd nie. ’n Paar harde woorde het teen rustyd geval, maar ons is volwassenes wat mekaar wil trots maak,” het die vlieënde Kolbe gesê. Cheslin Kolbe. Foto: GB Jordaan. Volgens die agterspeler het die Springbokke eintlik eers in die laaste minute van die wedstryd ordentlik vlam gevat. “Ons het toe balbesit behou, in hul gebied gespeel en hulle onder druk probeer hou. Terselfdertyd het ons ook met meer trots gespeel.” Hy is veral trots op Willemse se vertoning. Die veelsydige Stormers-speler was bestendig onder die hoë bal, waarna hy ’n veel beter vertoning agter die skopkelkie as die ervare Jantjies gelewer het. “Ek dink hy het nog soveel meer om vir die Springbokke te bied en ek is seker dat hy sal aanhou om aan sy spel te skaaf en te verbeter.” Die tweede toets word volgende naweek in Bloemfontein beslis en die Springbokke sal beslis op hul vertoning wil verbeter. Hulle was gister goed genoeg om met ’n begeesterde Rooidraak-span af te reken, maar ’n soortgelyke vertoning teen die All Blacks en Frankryk en die uitslag sal waarskynlik baie anders lyk.